moreno moser, Peter Sagan | Stortalent moste alle i italiensk klassiker
Stortalent moste alle i italiensk klassiker
Moreno Moser og Peter Sagan lekte seg med Fabian Cancellara på grusveiene.
Med 17 kilometer igjen av Strade Bianche gjorde Cannondale et sjakktrekk av de sjeldne.
Moreno Moser angrep med supersterke Peter Sagan på hjul. Slovaken lot imidlertid sin talentfulle lagkamerat få en luke, og ingen av de andre favorittene våget å gå etter.
22-åringen hentet inn Juan Antonio Flecha som hadde angrepet med fem mil igjen til mål. Spanjolen hadde lite til å stille opp med da italieneren angrep bakkene med et forrykkende tempo.
Sagan ofret seg
Moser fikk en velfortjent pust i bakken da han tok igjen dagens fire utbrytere. Der fikk han uvurderlig hjelp av BMC-rytter Michael Schär, som av en eller annen grunn dro sammen med Moser.
Bak sørget Peter Sagan for at ingen fikk mulighet til å stikke fra. Fabian Cancellara prøvde seg gang på gang, men ble hver gang fulgt av Sagan.
Det sørget for at det ikke ble noen samkjøring i gruppen bak, og tillot Moser å ha en god luke inn i den siste bakken. Da sa supertalentet takk og farvel til Aleksejs Saramotins, Michael Schär og Maxim Belkov, som alle hadde sittet i rittets lengste brudd.
Avstanden bakover var såpass stor at Moser kunne ta hjem seieren i den vakre, italienske klassikeren.
- Jeg brukte Peter for å vinne i dag. Dette er en stor seier, sa Moser etter målgang.
- Det er min største seier. Jeg liker dette rittet, med de hvite grusveiene. Jeg er veldig glad.
Peter Sagan var av mange regnet som rittets største favoritt, og slovaken viste også frem meget god form i den siste bakken. Superstjernen kjørte rett fra folk som Rinaldo Nocentini og Fabian Cancellara, og sikret dermed dobbeltseier til Cannondale i Siena. Over linjen var han tydelig glad på Mosers vegne.
Nocentini tok tredjeplassen rett foran Cancellara.
Lars Petter Nordhaug var eneste nordmann i feltet, men klarte ikke å markere seg mot slutten. Nordmannen måtte slippe hovedfeltet i den siste grusbakken, med 12 kilomter igjen til mål. I mål var han rundt 1.40 bak Moser.